b'\n_START_ARTICLE_\nMohd Sidek Abdullah Kamar\n_START_SECTION_\nKehidupan awal dan pendidikan\n_START_PARAGRAPH_\nSidek dilahirkan pada 19 Januari 1936 di Kampung Kanchong Darat, Banting, Selangor dan merupakan anak bongsu kepada Haji Abdullah Kamar Salimin, seorang petani dan peladang. Beliau bersekolah di SMKA Al-Mashoor (L) di Pulau Pinang.\n_START_SECTION_\nKehidupan peribadi\n_START_PARAGRAPH_\nSidek berkahwin dengan sepupunya sendiri, Allahyarhamah Datin Rukinah Sulaiman pada tahun 1954 dan mereka dikurniakan 8 anak (6 anak lelaki, 2 anak perempuan), Rusitah (lahir 1958), Misbun (lahir 1960), Razif (lahir 1962), Jalani (lahir 1963), Rahman (lahir 1965), Rashid (lahir 1968), Shahrezan dan Zamaliah. Selepas isterinya, Rukinah yang mesra dengan panggilan Kinah meninggal dunia pada 29 Januari 2003, beliau berkahwin kali kedua dengan Juriah Abdul Wahab, namun bercerai. Sidek berkahwin kali ketiga dengan Bangaton Rasman. Cucu-cucu beliau, Misbun Ramdan Misbun, Muhamad Fazriq Razif dan Megat Deli Jalani, turut bergiat aktif dalam sukan badminton.\n_START_SECTION_\nGambaran dalam komik Anak-Anak Sidek\n_START_PARAGRAPH_\nHaji Sidek digambarkan sebagai seorang yang panas baran dan tidak membenarkan anak-anaknya terlibat dalam sukan lain kecuali badminton. Beliau menyayangi anak-anaknya, namun tidak pernah menunjukkan kasih sayang. Beliau sebenarnya mewarisi tabiat panas barannya daripada bapanya, Haji Abdullah Kamar.\n_START_SECTION_\nKematian\n_START_PARAGRAPH_\nSidek meninggal dunia pada jam 2:30 pagi Isnin 17 Oktober 2005 di Hospital Tengku Ampuan Rahimah (HTAR), Klang, pada usia 69 kerana kegagalan buah pinggang, kencing manis, radang paru-paru dan tekanan darah tinggi. Jenazah Allahyarham dikebumikan di Tanah Perkuburan Islam Banting._NEWLINE_Beliau meninggalkan seorang isteri Bangaton Rahman dan anak Misbun, Razif, Jalani, Rashid, Rahman, Sharizan dan perempuan Rusitah dan Zamaliah. Isterinya Datin Rukinah Sulaiman, meninggal dunia pada 29 Januari 2003 pada usia 61 tahun akibat angin ahmar.\n_START_SECTION_\nDalam budaya masyhur\n_START_PARAGRAPH_\nKisah kehidupan Haji Sidek dan anak-anaknya telah diterbitkan dalam sebuah buku komik autobiografi bertajuk Anak-Anak Sidek, yang diterbitkan oleh Raja Azmi melalui syarikat Pengedaran JAS Sdn Bhd._NEWLINE_Semua anak-anaknya, kecuali Razif, menjadi lembaga pengarah dan penerbit eksekutif untuk kedua-dua komik dan siri animasi._NEWLINE_Komik ini kemudian diadaptasikan ke siri animasi dengan tajuk yang sama yang disiarkan di RTM dari 1999 hingga 2009.'